Broj: 711-I-404-M-469-22/23-02-24

Zagreb, 06. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Danijela Marušića, župana Brodsko-posavske županije,** za davanjem mišljenja Povjerenstva,na 196. sjednici, održanoj dana 06. prosinca 2022., daje sljedeće:

**MIŠLJENJE**

**Nema zapreke da obveznik Danijel Marušić, župan Brodsko-posavske županije, odredi suprugu općinskog načelnika općine sa područja Brodsko-posavske županije kao osobu ovlaštenu za obavljanje poslova pročelnika Upravnog odjela za proračun i financije navedene županije do imenovanja pročelnika na temelju javnog natječaja, s obzirom da iz zahtjeva za mišljenjem ne proizlazi da bi obveznik na bilo koji način bio povezan s navedenim osobama u smislu odredbi ZSSI-a.**

Obrazloženje

Zahtjev za davanjem mišljenjem Povjerenstva podnio je Danijel Marušić, župan brodsko-posavske županije. U Povjerenstvu zahtjev je zaprimljen 06. prosinca 2022. pod poslovnim brojem 711-U-9108-M-469/22-01-1, povodom kojeg se vodi predmet broj M-469/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovo zamjenici obveznici ZSSI-a te je stoga Danijel Marušić, povodom obnašanja dužnosti župana Brodsko-posavske županije dužan pridržavati se odredaba ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Obveznik u zahtjevu navodi da je nakon odlaska u mirovinu pročelnika županijskog Upravnog odjela za proračun i financije, donio rješenje kojim je službenica navedene županije, supruga općinskog načelnika općine sa područja Brodsko-posavske županije,određena i ovlaštena za obavljanje poslova pročelnika tijela, do imenovanja pročelnika na temelju provedenog javnog natječaja. S tim u vezi traži mišljenje Povjerenstva upit može li župan na funkciju pročelnice imenovati suprugu općinskog načelnika, koji je i sam obveznik ZSSI-a.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa). Člankom 5. stavkom 1. točka 6. ZSSI-a propisano je da su povezane osobe obveznika član obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 53. a stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09,150/11, 144/12, 19/13, 137/15, 123/17, 98/19 i 144/20) propisano je da upravnim tijelima upravljaju pročelnici koje na temelju javnog natječaja imenuje općinski načelnik, gradonačelnik, odnosno župan.

Povjerenstvo ističe da nema zapreke da obveznik Danijel Marušić, župan Brodsko-posavske županije odredi suprugu općinskog načelnika jedinice lokalne samouprave sa područja Brodsko-posavske županije kao osobu privremeno ovlaštenu za obavljanje poslova pročelnika Upravnog odjela za proračun i financije navedene županije do imenovanja pročelnika na temelju javnog natječaja, **s** obzirom da iz zahtjeva za mišljenjem ne proizlaze okolnosti na temelju kojih bi se općinski načelnik ili njegova supruga mogli smatrati s obveznikom Danijelom Marušićem interesno ili na drugi način povezanim osobama u odnosu na koje ne može biti nepristran, pri čemu navedeni obveznici niti ne obnašaju dužnost u istom tijelu javne vlasti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Danijel Marušić, elektroničkom dostavom
2. Objava na internetskoj stranici Povjerenstva
3. Pismohrana